ທ່ານ ແຊນທໍຣໍາ ຊະນະ ການເລືອກຕັ້ງຂັ້ນຕົ້ນ ທີ່ລັດ Louisiana
ການ​ສໍາ​ຫລວດ​ຫາງ​ສຽງ​ ພວກ​ທີ່​ປ່ອນ​ບັດ​ອອກ​ມາ ຈາກ​ໜ່ວຍ​ປ່ອນ​ບັດທັງ​ໝົດ ​ໃນ​ລັດ​ຫລຸຍ​ເຊຍ​ນາ ພົບວ່າ ທ່ານແຊນ​ທໍຣໍາ​ໄດ້ຮັບ 47 ​ເປີ​ເຊັນ.
ທ່ານ ຣິກ ແຊນທໍຣໍາ ຜູ້ສະມັກເປັນຜູ້ຕາງໜ້າພັກຣີພັບບລິກັນ ໃນການເລືອກຕັ້ງປະທາ ນາທິບໍດີສະຫະລັດ ໄດ້ກ່າວຂອບໃຈພວກສະໜັບສະໜຸນທ່ານຫລັງຈາກໄດ້ຮັບໄຊຊະນະ ໃນການເລືອກຕັ້ງຂັ້ນຕົ້ນຂອງພັກທີ່ລັດຫລຸຍເຊຍນາ ຊຶ່ງເປັນການຊະນະຄັ້ງທີ່ 11 ໃນ ການແຂ່ງຂັນ 34 ລັດ ໃນຕອນກ່າວຢູ່ທີ່ລັດວີສຄອນຊິນ ທາງພາກເໜືອສະຫະລັດ ຊຶ່ງເປັນລັດຕໍ່ໄປທີ່ຈະຈັດ ການເລືອກຕັ້ງຂັ້ນຕົ້ນຂອງພັກຣີພັບບລິກັນ ຂຶ້ນໃນວັນທີ່ 3 ເມສານັ້ນ ທ່ານແຊນທໍຣໍາ ອະດີດສະມາຊິກສະພາສູງສະຫະລັດກ່າວວ່າ “ພວກເຮົາບໍ່ເຊື່ອຕາມທີ່ບັນດາຜູ້ຊ່ຽນຊານ ໄດ້ກ່າວວ່າການແຂ່ງຂັນຍຸຕິລົງໄປແລ້ວ ພວກເຮົາຍັງຢູ່ທີ່ນີ້ ຍັງຕໍ່ສູ້ໄປເລື້ອຍໆ ” ທ່ານ ແຊນທໍຣໍາ ໄດ້ຮັບຄະແນນສຽງດີຫລາຍໃນເຂດອະນຸລັກນິຍົມພາກໃຕ້ນັ້ນ ແຕ່ ທ່ານ ມິດ ຣອມນີ ອະດີດຜູ້ວ່າການລັດແມສຊາຈູແຊສ ຍັງມີຄະແນນນໍາໜ້າຫລາຍຢູ່ ໃນ ການແຂ່ງຂັນເພື່ອໃຫ້ໄດ້ຖືກແຕ່ງຕັ້ງເປັນຜູ້ແທນພັກໃນການເລືອກຕັ້ງປະທານາທິບໍດີນັ້ນ ການສໍາຫລວດຫາງສຽງພວກທີ່ປ່ອນບັດອອກມາ ຈາກໜ່ວຍປ່ອນບັດທັງໝົດໃນລັດ ຫລຸຍເຊຍນາ ຊີ້ໃຫ້ເຫັນວ່າ ທ່ານແຊນທໍຣໍາໄດ້ຮັບ 47 ເປີເຊັນຂອງຄະແນນສຽງວັນເສົາ ວານນີ້ ສົມທຽບກັບທ່ານມິດ ຣອມນີ ທີ່ໄດ້ 27 ເປີເຊັນ ອະດີດປະທານສະພາຕໍ່າສະຫະລັດ ທ່ານ Newt Gingrich ມາໃນອັນດັບສາມ ຄືໄດ້ 16 ເປີເຊັນ ສ່ວນທ່ານ ຣອນ ພອລ ສະມາຊິກສະພາຕໍ່າຈາກລັດເທກຊັສ ມາໃນອັນ ດັບສີ່ ໄດ້ 6 ເປີເຊັນ ລັດຫລຸຍເຊຍນາມີຕົວແທນທັງໝົດ 46 ຄົນ ທີ່ຈະໄປຮ່ວມກອງປະຊຸມໃຫຍ່ຂອງພັກຣີພັບ ບລິກັນໃນເດືອນສິງຫາ ແລະໃນນັ້ນ20 ຄົນແມ່ນໄດ້ຕັດສິນໃຈເອົາຄະແນນສຽງໃຫ້ທ່ານ ແຊນທໍຣໍາ ໄປແລ້ວໃນວັນເສົາວານນີ້ ສ່ວນຈໍານວນທີ່ຍັງເຫລືອ ແມ່ນຈະຕັດສິນໃຈໃນ ກອງປະຊຸມພັກລະດັບລັດໃນເດືອນມິຖຸນານີ້ ປັດຈຸບັນນີ້ ທ່ານ ມິດ ຣອມນີ ໄດ້ຮັບສຽງສະໜັບສະໜູນຈາກຜູ້ແທນພັກຫລາຍກວ່າ 560 ຄົນແລ້ວ ຂອງຈໍານວນທີ່ຕ້ອງການ 1,144 ຄົນ ເພື່ອທີ່ຈະຖືກເລືອກເປັນຜູ້ແທນພັກເຂົ້າ ແຂ່ງຂັນເລືອກຕັ້ງປະທານາທິບໍດີນັ້ນ